गण्डकी विश्वविद्यालयले दौड प्रतियोगिता गर्ने
गण्डकी विश्वविद्यालयले ५ किलोमिटर सडक दौड प्रतियोगिता गर्ने भएको छ । कक्षा ११ र १२ का विद्यार्थीलाई लक्षित गर्दै यही भदौ ९ मा सडक दौड प्रतियोगिता गरिने आइतबार पत्रकार सम्मेलनमार्फत जानकारी दिइएको हो ।
कास्की — गण्डकी विश्वविद्यालयले ५ किलोमिटर सडक दौड प्रतियोगिता गर्ने भएको छ । कक्षा ११ र १२ का विद्यार्थीलाई लक्षित गर्दै यही भदौ ९ मा सडक दौड प्रतियोगिता गरिने आइतबार पत्रकार सम्मेलनमार्फत जानकारी दिइएको हो ।'खेलकुदको विकास, संवर्द्धन, प्रवर्द्धन र खेलकुदप्रतिको आकर्षण अभिवृद्धि गर्न योगदान पु‍र्‍याउने उद्देश्यले प्रतियोगिता आयोजना गरिएको प्रतियोगिता संयोजक मधुसुदन सुवेदीले जानकारी दिए । विद्यार्थीहरूलाई खेलकुद कार्यक्रमको योजना तर्जुमा गर्ने, कार्यक्रम आयोजना गर्ने तथा त्यस्ता कार्यक्रमलाई व्यवस्थापन गर्न सक्षम बनाउने लक्ष्य राखिएको उनले बताए ।प्रतियोगिता बिहान ७ बजे सञ्चालन हुनेछ । सहभागी हुनका लागि भदौ ७ गते बेलुका ४ बजेसम्म नाम दर्ता गर्नुपर्ने छ । दर्ता शुल्क २० रुपैयाँ तोकिएको आयोजकले जनाएको छ । एकै विद्यालयबाट २५ जनाभन्दा बढी सहभागी भएमा सबैको नाम नि:शुल्क दर्ता गराइने विश्वविद्यालयले जनाएको छ । दौडमा प्रथम, द्वितीय, तृतीय र सान्त्वना हुने खेलाडीले क्रमशः १०, ७, ५ र २ हजार नगदसहित मेडल र प्रमाणपत्र प्राप्त गर्ने छन् । निर्धारित दूरी पूरा गर्ने पहिलो १० खेलाडीलाई प्रोत्साहन गर्न मेडलको व्यवस्था गरिएको आयोजकले जनाएको छ । प्रतियोगितालाई प्राविधिक सहयोग कास्की जिल्ला एथ्लेटिक्स संघले गरको छ । प्रदेश सरकारले स्थापना गरेको गण्डकी नेपालकै पहिलो विश्वविद्यालय हो । यहाँ नेपालमा नै पहिलोपटक खेलकुद विषयमा अध्यापन गराइएको छ । २०७७ मा स्थापना भएको यस विश्वविद्यालयमा अहिले ५ संकायका विषयमा पठनपाठन हुन्छ । 